FI Euroopan unionin virallinen lehti C 160/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 160/07)

Tämä julkaiseminen antaa oikeuden vastustaa rekisteröintihakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CIPOLLA ROSSA DI TROPEA CALABRIA”

EY nro: IT/PGI/005/0369/20.9.2004

SAN ( ) SMM ( X )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche agricole e forestali Osoite: Via XX Settembre, 20 I-00187 Roma Puhelin: (39) 06 481 99 68 Faksi: (39) 06 42 01 31 26 Sähköposti: QTC3@politicheagricole.it

2. Hakijaryhmittymä:

Nimi: Accademia tutela Cipolla Rossa di Tropea Osoite: Via Provinciale — Santa Domenica I-89865 Ricadi (VV) Puhelin: (39) 0963 66 95 23 Faksi: (39) 0963 66 95 23 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6: Tuoreet ja jalostetut hedelmät, vihannekset ja viljat

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1. Nimi: ”Cipolla Rossa di Tropea Calabria”

4.2. Kuvaus: Suojattu maantieteellinen merkintä (SMM) ”Cipolla Rossa di Tropea Calabria” viittaa yksinomaan jäljempänä lueteltujen Allium Cepa -lajin paikallisten ekotyyppien sipuleihin, joille on ominaista tyypillinen muoto ja maaversojen varhainen kehittyminen valoisuuden ansiosta.

”Tondo Piatta” — varhainen;

”mezza campana” — keskivarhainen;

”Allungata” — myöhäinen.

On olemassa kolme eri tuotetyyppiä:

Cipollotto (nuori nippusipuli):

— Väri: punertavan tai violetin valkoinen

— Maku: makea, pehmeä

— Koko: viitataan yhteisön vaatimuksissa vahvistettuihin rajoihin

Cipolla da consumo fresco (tuore ruokasipuli):

— Väri: punertavan valkoisesta violettiin

— Maku: makea ja pehmeä

— Koko: viitataan yhteisön vaatimuksissa vahvistettuihin rajoihin

Cipolla da serbo (kuivattu sipuli):

— Väri: violetin valkoinen

— Maku: makea ja rapea

— Koko: viitataan yhteisön vaatimuksissa vahvistettuihin rajoihin

4.3. Maantieteellinen alue: SMM-tuotteen Cipolla Rossa di Tropea Calabria tuotantoalue käsittää kokonaan tai osittain seuraavien Calabrian kuntien hallinnollisten alueiden viljelyyn soveltuvat osat:

Cosenzan provinssi: osia Fiumefreddon, Longobardin, Serra d'Aiellon, Belmonten ja Amantean kunnista;

Catanzaron provinssi: osia Nocera Terinesen, Falernan, Gizzerian, Lamezia Termen ja Curingan kunnista;

Vibo Valentian provinssi: osia Pizzon, Vibo Valentian, Briaticon, Parghelian, Zambronen, Zaccanopolin, Zungrin, Drapian, Tropean, Ricadin, Spilingan, Joppolon ja Nicoteran kunnista.

4.4. Alkuperätodisteet: Maantieteellisen merkinnän suojaamiseksi on otettu käyttöön varmennusjärjestelmä, joka auttaa myös varmistamaan tuotteen jäljitettävyyden kaikkien tuotantovaiheiden osalta. Cipolla Rossa di Tropea Calabria -sipulien tuottajat ja pakkaajat sekä tuotantoon käytetyt viljelylohkot merkitään valvontaelimen asianmukaisesti ylläpitämiin rekistereihin.

4.5. Tuotantomenetelmä: Tuotantoprosessi on lyhyesti kuvattuna seuraavanlainen: Cipolla Rossa di Tropea Calabria kylvetään elokuusta alkaen. Maaperästä ja viljelytekniikasta riippuen yksittäisten kasvien väli rivissä on 4–20 senttimetriä ja rivien väli 10–22 senttimetriä. Istutustiheys hehtaaria kohti vaihtelee 250 000:sta 900 000:een taimeen. Edellä mainittu enimmäistiheys vastaa neljää samaan reikään ja samaan syvyyteen istutettua sipulia. Tavanomaisten viljelytoimenpiteiden lisäksi on mainittava kastelu, joka vaihtelee sademäärän mukaan. Sadonkorjuun jälkeen nuorista sipuleista poistetaan mullan tahrima uloin suojuslehti, ja niiden varret leikataan 40 senttimetrin pituisiksi, minkä jälkeen ne sidotaan pieniksi nipuiksi ja asetetaan laatikoihin. Tuoreista ruokasipuleista poistetaan uloin suojuslehti, ja niiden varret katkaistaan, jos ne ovat yli 60 senttimetrin pituisia. Sipulit sidotaan 5–8 kilogramman nipuiksi, ja niput asetetaan laatikoihin. Kuivattuina kaupan pidettävät sipulit asetetaan riveittäin maahan, ja niiden annetaan kuivua sipulinlehdillä peitettyinä 8–15 päivää, joiden aikana niiden rakenne muuttuu kiinteämmäksi ja lujemmaksi ja väri kehittyy voimakkaan punaiseksi. Kun sipulit ovat kuivuneet, varret joko leikataan pois tai säilytetään, jolloin sipulit voidaan letittää.

Henkilöiden, jotka aikovat tuottaa suojatulla maantieteellisellä merkinnällä ”Cipolla Rossa di Tropea Calabria” varustettua sipulia, on ehdottomasti noudatettava EU:lle toimitetun eritelmän vaatimuksia. Kauppakunnostuksen on tapahduttava 4.3 kohdassa tarkoitetulla alueella, jotta voidaan varmistaa jäljitettävyys, valvonta ja tuotteen laatuominaisuuksien säilyminen.

4.6. Yhteys maantieteelliseen alkuperään: SMM-tuotteen ”Cipolla Rossa di Tropea Calabria” hyväksymishakemus on perusteltu tuotteen maineen ja arvostuksen vuoksi. Historialliset ja kirjalliset lähteet osoittavat, että muun muassa erilaiset menekinedistämisaloitteet ovat vaikuttaneet sen menestykseen.

Cipolla Rossa di Tropea Calabria tunnetaan laadullisten ja aistinvaraisten ominaisuuksiensa vuoksi. Niitä ovat esimerkiksi pehmeys, makeus, helppo sulavuus ja hyvin alhainen rikkipitoisuus; maku ei ole pistävä eikä karvas, minkä vuoksi tuote on erittäin helposti sulava. Näiden ominaisuuksien ansiosta Cipolla Rossa di Tropea Calabria soveltuu nautittavaksi myös raakana huomattavasti suurempina määrinä kuin tavanomainen sipuli.

Eri historiallisten ja kirjallisten lähteiden mukaan sipuli saapui Välimeren alueelle ja Calabriaan ensin foinikialaisten ja sittemmin kreikkalaisten mukana. Keskiajalla ja renessanssikaudella sipuli oli erittäin tärkeä elintarvike ja paikallisen talouden kannalta merkittävä tuote. Sillä käytiin vaihtokauppaa tuotantopaikalla, ja sitä myytiin ja vietiin meritse Tunisiaan, Algeriaan ja Kreikkaan. Lukuisat matkailijat, jotka saapuivat Calabriaan vuosina 1700–1800 ja kävivät Pizzon ja Tropean välisellä Tyrrhenanmeren rannikkoseudulla, ovat viitanneet kirjoituksissaan punasipuliin (Cipolle Rosse). Sipuli on aina kuulunut paikallisten maanviljelijöiden ruokavalioon ja tuotantovalikoimaan. Vieraillessaan Tropeassa vuonna 1905 Calabriankävijä tohtori Albert hämmästeli paikallisten talonpoikien kurjuutta ja näiden tapaa syödä pelkkää sipulia. 1900-luvun alkuvuosina Tropean sipulinviljelyssä siirryttiin pienistä puutarhoista ja perheviljelmistä huomattavasti laajaperäisempään tuotantoon. Valle Ruffan akveduktin valmistuttua vuonna 1929 kastelumahdollisuudet paranivat, sadot kasvoivat ja laatu kehittyi. Tuote levisi voimakkaammin Pohjois-Euroopan markkinoille Bourbon-suvun hallintokaudella, ja siitä tuli pian erittäin haluttu ja arvostettu. Vuodelta 1901 peräisin olevassa teoksessa Studi sulla Calabria viitataan Calabrian punasipuleiden pitkänomaiseen muotoon. Ensimmäiset järjestelmälliset tilastotiedot sipulinviljelystä Calabriassa mainitaan maatalouden tietoteoksessa Enciclopedia agraria Reda (1936–39). Kaikkialla Italiassa arvostetun tuotteen ainutlaatuiset kaupalliset ominaisuudet ja ennen muuta sen paikallinen historiallinen ja kulttuurinen merkitys, joka on yhä voimakkaasti läsnä ja ilmenee alueen viljelykäytänteissä, keittiössä, jokapäiväisissä sanonnoissa ja kansanperinnetapahtumissa, ovat usein johtaneet siihen, että tuotetta jäljitellään ja nimitystä käytetään väärin.

Cipolla Rossa di Tropea Calabria tuotetaan hiekkaisessa tai pääasiassa hiekkaisessa maassa, joka on keskimääräisen tiivistä ja rakenteeltaan mullan- ja saven- tai liejunsekaista. Viljelyalueet sijaitsevat rannikkokaistaleella tai jokien ja purojen varsilla. Vaikka maaperä on lieteperäistä ja soraista, sipulit kehittyvät ja kasvavat hyvin. Rannikkokaistaleen maaperä soveltuu ihanteellisesti tuoreena käytettävän varhaissipulin viljelyyn ja sisäosan savinen tai savensekainen maa puolestaan kuivattuna käytetyn myöhäissipulin viljelyyn. Vielä tänäänkin punasipulia viljellään sekä perhepuutarhoissa että suurviljelmillä, ja se kuuluu erottamattomana osana maaseutumaisemaan ja paikalliseen perinteiseen keittiöön.

Maantieteellisen alueen maaperä- ja ilmasto-olosuhteet takaavat lajissaan ainutlaatuisen korkealuokkaisen tuotteen, jonka maine tunnetaan kaikkialla.

4.7. Tarkastuslaitos:

Nimi: Associazione Italiana Agricoltura Biologica (A.I.A.B.) Osoite: via Piave, 14 I-00187 Roma Puhelin: — Faksi: — Sähköposti: —

4.8. Merkinnät: SMM-tuote Cipolla Rossa di Tropea Calabria on saatettava kulutukseen pakattuna seuraavien sääntöjen mukaisesti: Nuoret sipulit sidotaan pieniksi nipuiksi ja pakataan myyntivalmiisiin pieniin pahvi-, muovi- tai puurasioihin. Tuoreet ruokasipulit sidotaan 5–8 kilogramman nipuiksi ja pakataan laatikoihin. Kuivatut sipulit pakataan erikokoisiin, enintään 25 kilogramman vetoisiin pusseihin tai laatikoihin. Jos sipulit letitetään, yhteen lettiin on sidottava koosta riippumatta vähintään kuusi sipulia. Kaikissa pakkaustyypeissä niiden sisältämien tuotteiden lukumäärän ja painon on oltava yhdenmukaisia. Pakkauksiin on merkittävä teksti ”Cipolla Rossa di Tropea Calabria I.G.P.”, tuotteen tyyppi — ”cipollotto”, ”cipolla da consumo fresco” tai ”cipolla da serbo” — sekä tuotteen logo. Pakkauksissa on oltava tuottajan ja mahdollisen pakkaajan nimi, toiminimi ja osoite sekä alkuperäinen nettopaino. Logoon on kuvattu Tropean kallio, jonka huipulla kohoaa Santa Maria dell'Isolan benediktiiniläiskirkko. Logon yksityiskohdat on esitetty tuotantoeritelmässä.

Tuotteet, joiden valmistuksessa on käytetty raaka-aineena suojatulla maantieteellisellä merkinnällä ”Cipolla Rossa di Tropea Calabria” varustettua sipulia (myös jalostettuna tai muuten käsiteltynä), voidaan saattaa kulutukseen pakkauksissa, joissa viitataan kyseiseen nimitykseen ilman yhteisön tunnusta, edellyttäen että

varmennettu SMM-tuote on tuotteen ainoa kyseiseen tavaraluokkaan kuuluva ainesosa;

suojatun maantieteellisen merkinnän käyttäjillä on oltava kyseisen merkinnän rekisteröinnin myötä vahvistettujen teollis- ja tekijänoikeuksien haltijoiden hyväksyntä. Viimeksi mainitut ovat muodostaneet maa- ja metsätalousministeriön tunnustaman ryhmittymän, joka myös huolehtii merkinnän käyttäjien merkitsemisestä erityisiin rekistereihin ja valvoo suojatun nimityksen asianmukaista käyttöä. Mikäli tällaista valvovaa ryhmittymää ei ole nimetty, näistä toimista vastaa maa- ja metsätalousministeriö asetuksen (EY) N:o 510/2006 täytäntöönpanosta vastaavana kansallisena viranomaisena.

Suojatun alkuperänimityksen muu kuin eksklusiivinen käyttö on voimassa olevan lainsäädännön mukaan sallittua ainoastaan viittauksena sellaisen toisen tuotteen tuoteselosteessa, joka sisältää kyseistä tuotetta tai on siitä jalostettu.

(1) EUVL L 93, 31.3.2006, s. 12.